Document ID: 32006L0129

DIREKTIVA KOMISIJE 2006/129/ES
z dne 8. decembra 2006
o spremembi in popravku Direktive 96/77/ES o posebnih merilih čistosti aditivov za živila razen barvil in sladil
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 89/107/EGS z dne 21. decembra 1988 o približevanju zakonodaj držav članic o aditivih za živila, ki se smejo uporabljati v živilih, namenjenih za prehrano ljudi (1), in zlasti člena 3(3)(a) Direktive,
po posvetovanju z Znanstvenim odborom za prehrano in Evropsko agencijo za varnost hrane,
ob upoštevanju naslednjega:
(1)
Direktiva Komisije 96/77/ES (2) z dne 2 decembra 1996 o posebnih merilih čistosti aditivov za živila razen barvil in sladil določa merila čistosti za aditive iz Direktive 95/2/ES Evropskega parlamenta in Sveta z dne 20. februarja 1995 o aditivih za živila razen barvil in sladil (3).
(2)
Primerno je, da se črtajo merila čistosti za E 216 propil p-hidroksibenzoat in E 217 natrijev propil p-hidroksibenzoat, ki nista več dovoljena za uporabo kot aditiva za živila.
(3)
Več jezikovnih različic Direktive 96/77/ES vsebuje napake glede naslednjih snovi: E 307 alfa-tokoferola, E 315 eritorbinske kisline, E 415 gume ksantan. Te napake je treba popraviti. Razen tega je treba upoštevati specifikacije in analizne postopke za aditive iz Codexa Alimentariusa, ki ga je sestavil Skupni strokovni odbor FAO/WHO za aditive (JECFA). Zlasti so bila, kjer je to primerno, prilagojena posebna merila čistosti, da izražajo meje za posamezne zadevne težke kovine. Zaradi jasnosti je treba nadomestiti celotno besedilo o teh snoveh.
(4)
Raven sulfatnega pepela v merilih čistosti za E 472c estre citronske kisline mono- in digliceridov maščobnih kislin je treba spremeniti, da zajame delno ali popolnoma nevtralizirane proizvode.
(5)
Zagotoviti je treba, da se E 559 aluminijev silikat (kaolin) izdeluje iz surove kaolinitne gline, ki ni nesprejemljivo kontaminirana z dioksinom. Prisotnost dioksina v surovi kaolinitni glini je zato treba omejiti na najnižjo možno raven.
(6)
Treba je sprejeti specifikacije za nove aditive za živila, ki so odobreni z Direktivo 2006/52/ES Evropskega parlamenta in Sveta z dne 5. julija 2006 o spremembi Direktive 95/2/ES o aditivih za živila razen barvil in sladil in Direktive 94/35/ES o sladilih za uporabo v živilih: E 319 terciarni butil-hidrokinon (TBHQ), E 426 hemicelulozo soje, E 462 etil celulozo, E 586 4-heksilresorcinol, E 1204 pululan in E 1452 škrobni aluminijev oktenil sukcinat.
(7)
Direktivo 96/77/ES je zato treba ustrezno spremeniti in popraviti.
(8)
Ukrepi, predvideni v tej direktivi, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO DIREKTIVO:
Člen 1
Priloga k Direktivi 96/77/ES se spremeni in popravi v skladu s prilogo k tej direktivi.
Člen 2
1. Države članice sprejmejo zakone in druge predpise, potrebne za uskladitev s to direktivo, najpozneje do 15. februarja 2008. Komisiji takoj predložijo besedila teh določb ter primerjalno tabelo med določbami in to direktivo.
Ko države članice sprejmejo te določbe, se morajo sklicevati na to direktivo ali mora biti takšno sklicevanje navedeno ob njihovi uradni objavi. Način sklicevanja določijo države članice.
2. Države članice predložijo Komisiji besedilo glavnih določb nacionalne zakonodaje, sprejetih na področju, ki ga zajema ta direktiva.
Člen 3
Ta direktiva začne veljati dvajseti dan po objavi v Uradnem listu Evropske unije.
Člen 4
Ta direktiva je naslovljena na države članice.
V Bruslju, 8. decembra 2006

Labels: 0
17